b'\n_START_ARTICLE_\nSildenafil\n_START_SECTION_\nMehanizem delovanja\n_START_PARAGRAPH_\nOb spolni stimulaciji se iz \xc5\xbeilnega endotelija v brecilnem (erektilnem) tkivu spro\xc5\xa1\xc4\x8da du\xc5\xa1ikov oksid (NO), ki difundira v gladke mi\xc5\xa1ice \xc5\xbeilja ter tam aktivira gvanilatno ciklazo (GC). Sledi zve\xc4\x8dano nastajanje cikli\xc4\x8dnega gvanozin-monofosfata (cGMP) in posledi\xc4\x8dno aktivacija proteinske kinaze G. Kon\xc4\x8dni u\xc4\x8dinek je dilatacija gladkih mi\xc5\xa1i\xc4\x8dnih celic \xc5\xbeilja v kavernoznih telesih. Sildenafil kot zaviralec PDE5 zavira encim PDE5, s \xc4\x8dimer prepre\xc4\x8di razgradnjo cGMP in tako potencira vazodilatacijski u\xc4\x8dinek du\xc5\xa1ikovega oksida. Zaradi svojega mehanizma delovanja povzro\xc4\x8di erekcijo le ob spolni stimulaciji._NEWLINE_Fosfodiesteraza 5 je encim, ki je poleg gladkih mi\xc5\xa1i\xc4\x8dnih celic \xc5\xbeilja v penisu prisoten tudi v plju\xc4\x8dnem \xc5\xbeilju in torej zvi\xc5\xa1uje raven cGMP tudi v gladkih mi\xc5\xa1i\xc4\x8dnih celicah plju\xc4\x8dnega o\xc5\xbeilja in tako povzro\xc4\x8di njihovo sprostitev. Pri bolnikih s plju\xc4\x8dno arterijsko hipertenzijo lahko to povzro\xc4\x8di vazodilatacijo v povirju plju\xc4\x8dnih \xc5\xbeil, v manj\xc5\xa1i meri pa tudi vazodilatacijo v sistemskem obtoku.'